Verkiesing begin met spesiale stemmeDie bekendstelling van die nasionale verkiesingsentrum. (Foto: Twitter/ @IECSouthAfrica) Die Onafhanklike Verkiesingkommissie (OVK) het Maandag opnuut ŉ beroep op gemeenskappe gedoen om hulself van betogings en protesaksies te weerhou wat daarop gemik is om die nasionale en provinsiale verkiesings te ontwrig. Stemmery het vanoggend begin met die eerste van meer as 770 000 kiesers wat sedert 09:00 begin het om hul spesiale stemme uit te bring. Kiesers kon vooraf registreer om vandag en môre óf by kiesstasies óf tuis te stem – dit sluit mense in wat op stemdag moet werk en daarom nie kan gaan stem nie, bejaardes en gestremdes wat weens fisieke uitdagings nie op stemdag na ŉ stemlokaal kan reis nie en kiesers wat op stemdag nie naby die stemlokaal waar hulle geregistreer is gaan wees nie. Die OVK het in ŉ verklaring gesê die Verkiesingswet verbied politieke vergaderings, optogte, protesaksies en enige ander politieke geleenthede spesifiek op verkiesingsdag. Dit sluit dus ook stakings en ontwrigting van openbare vervoer en telekommunikasie in. “Hoewel dié verbod streng gesproke slegs op Woensdag 8 Mei van toepassing is, sal stemmery Maandag en Dinsdag by kiesstasies en deur tuisbesoek plaasvind,” het Sy Mamabolo, hoofverkiesingsbeampte, gesê. Mamabolo het gemeenskappe aangemoedig om ook nie vandag of môre aan burgerlike onrus of betogings wat ŉ impak op verkiesingsbedrywighede sal hê, deel te neem nie. Die ANC het ook ŉ beroep gedoen op inwoners van Noordwes om toe te laat dat verkiesingsbedrywighede in dié provinsie nie ontwrig word nie. Die provinsie is deur regeringsdepartemente in die sekuriteitsgroepering geïdentifiseer as ŉ brandpunt in vanjaar se verkiesing. Daar is vanjaar altesaam 1 733 kiesstasies in Noordwes en 29 politieke partye op die provinsiale stembrief. “Dit is die eerste keer sedert 1994 wat ons geïdentifiseer is as ŉ hoërisiko-gebied, met ŉ moontlikheid vir gewelddadige betogings wat die verkiesing in sommige gebiede kan ontwrig. Dit is ŉ kommerwekkende verwikkeling wat nooit in die provinsie moes kop uitgesteek het nie,” het Mmamoloko Kubayi-Ngubane, koördineerder van die provinsiale taakspan, gesê. KwaZulu-Natal is ook geïdentifiseer as ŉ hoërisiko-gebied vir ontwrigting tydens die verkiesing.